Neuv Sermon Subalpin/La fòrsa ch'a dà la preghiera
Artorn

La fòrsa ch'a dà la preghiera 

Quand ch'as perd ël sens dla presensa 'd Dé, as perd ëdcò 'l sens ëd la preghiera. A son tanti, ancheuj, ch'a prego mai, ch'a san pì nen preghé, e che fin-a a mepriso la preghiera coma s'a fussa na marca 'd debolëssa. An efet déboj i lo soma bin: a l'é për lòn ch'i l'oma da manca dla preghiera! A l'é la preghiera, an efet, ch'an dà le fòrse e j'arsorse për soporté ij sagrin ëd la vita e, dzurtut, le dësfide dla vita cristian-a. Cola-lì a l'é la lession che ij dissépoj 'd Gesù a 'mprendo l'ora che chiel a prega, con sudor e lerme, ant ël Getsemani. Vardoma 'n pò.

"Antlora a son andàit ant un pòst ch'as ciama Getsemani, e Gesù a l'ha dije ai sò dissépoj: "Asteve ansissì fin-a ch'i l'abia pregà". E a l'ha pijà con chiel Pero, Giaco e Gioann, e a l'ha comensà a sagrinesse e a agitesse fòrt. E a l'ha dije: "Mia ànima a l'é crasà da ‘n crussi e da na tristëssa mortal. Sté sì con mi e vijé". Peui a l'é 'ndàit un pò pì an là, a l'é campasse për tèra e a pregava che, s'a fussa possibil, col' ora afrosa ch'a lo spetava a passèissa lontan da chiel. A disìa: "Abbà, Pare, tut a l'é possibil a Ti. It suplico, fame nen bèive da sta copa 'd patiment; contut, ch'a sìa nen lòn ch'i veuj mi, ma lòn ch' it veule Ti!". Peui a l'é tornà e a l'ha trovaje ch'a dormìo; e a l'ha dije a Pero: "Simon, deurmes tu? Has-tu nen podù vijé gnanca pr' un'ora? Vijé e preghé ch' i intre nen an tentassion, përché lë spirit a l'ha bon-a veuja, ma 'l còrp a l'é débol". Antlora a l'é tornà andré e a l'ha pregà con j'istèsse paròle. Quand ch'a l'é tornà da lor na sconda vira, a l'ha torna trovaje ch'a dormìo, përchè ch' a podìo nen ten-e j'euj dovert, e a savìo nen còsa rëspondje. Quand ch'a l'é tornà da lor për la tersa vòlta, a l'ha dije: "Adess deurme pura e arposeve. Nò, i l'eve deurmì assè: l'ora a l'é rivà. Ël Fieul ëd l'òm a va esse dàit ant le man ëd gent grama. Ausseve, andoma. Vardé, col ch'am tradiss as avzin-a" (March 14:32-42).

Gesù a l'avìa sèmper avù cossiensa d'andova ch'a l'avrìa 'd sicur portalo lòn ch'a fasìa e disìa. A l'era butasse contra j'istitussion polìtiche e religiose, l'establishment, j'elit, coma ch'as dis ancheuj. Con lor Gesù a fasìa gnun compërmess e a stasìa da la banda dla gent ch'a l'avìa gnun podèj. As podìa bin spetess-lo che j'autorità a l'avìo fàit ëd tut për gavess-lo dai pé, col Gesù, e, dàit che gnun àutr sistema a l'avìa funsionà, për felo dësparì a l'avrìo dovrà ij métod ij pì fòrt. Lor as proponìo, an efet, nen mach ëd dësblé soa arputassion, ma 'dcò sò còrp e sò spirit: a l'avrìo falo condané dla manera che antlora a l'era la pì vërgognosa e dai patiment ij pì grand: cola d'un delinquent da fé meuire anciovà patanù a na cros. L'istess sistema j'autorità a l'avrìo dovralo con ël moviment ëd coj ch'a-j andasìo dapress a Gesù: demoralisé ij sò partisan, feje comprende che butesse contra "le potense e j'autorità" 'd cost mond a l'avrìo mai podù speré 'd vince, e parèj l'intension a l'era 'd dësbergiaireje e anienteje. Ch'a na tornèisso chiet a fé sò travaj ëd pëscador, ch'a l'era mej, ch'as sogetèisso a tut lòn che lor, j'autorità, a l'avrìo dije 'd fé; ch'as përmetèisso pì nen d'aussé la testa, s'a l'han cara la vita...

A l'é sèmper ëstàit ël but ëd Sàtana col ëd fé andé an van e dësblé tut lòn che Gesù e ij sò dissépoj as propon-o 'd fé, e lolì ant tute le manere possibij. Quajvòta Sàtana as intrufola 'nt la gesia coma n'agent ëd corussion da 'ndrinta, d'àutre vòte, con la përsecussion, a fà 'd ravagi dij cristian fin-a a feje buté an përzon e a masseje. Tutun, malgré tut, ij propòsit ëd Nosgnor Dé an Gesù Crist a ven-o tuti a compiment. Che gnun a l'abia d'ilusion ch'a sarà nen parèj. Ij sò aversari a peudo bin fé tut lòn ch'a veulo ma a reussiran pa a fermeje. Ij patiment dël Crist e dij cristian, gnentemeno, a 'rzulto fin-a a giuté l'afermassion dël Regn ëd Nosgnor. Nosgnor a-j cambia da darmagi a mojen për rinforsé la fede midema dij cristian e 'l pì grand ëspantiament dla Gesia. Dij sò aversari Nosgnor as na fà dë sbefie: pì ch'ël moviment cristian a l'é crasà e përseguità, pì a chërs e a së stabiliss.

Coma fé, contut, a 'rziste a ste smisurà pression fìsiche, mentaj e spirituaj? Andoa trové la fòrsa për soporté costi patiment? As peul trovela për ël mojen ëd la preghiera. A l'é mach pr' ël mojen ëd la preghiera, na preghiera costant e determinà, che 'l cristian a pràtica soa comunion con Nosgnor Dé, ch'a l'é l'adoss dle fòrse ch'a l'ha da manca për arziste e përsiste. Ëd sossì Gesù a lo mostra ciàir ant lòn ch'a fà ant ël vërzé dël Getsemani - e cola-lì a l'era certo nen l'ùnica ocasion ch'a pregava pr' arsèive 'd fòrse! Lòn ch'a fan, contut, ij sò? A deurmo! A l'é parèj che Gesù a-j dis: "Vijé e preghé ch' i intre nen an tentassion, përché lë spirit a l'ha bon-a veuja, ma 'l còrp a l'é débol".

Vera, ij dissépoj 'd Gesù a son ëstrach e a deuv arposesse. Deurme, contut, a peul esse 'dcò na scapada da la realità. A-i é 'd coj che, për càusa dij sagrin ch'a l'han, a riesso pì nen a deurme, ma d'àutri a treuvo ant la seugn na scapada dai crussi e dai fastidi ch'a l'han. Deurme, perde cossiensa, për lor a l'é na sòrt d'anestétich. Ëd sicur la seugn a l'ha na funsion positiva, ma cola seugn, la seugn coma scapada, a l'é squasi parèj a coj ch'a vorio nié ij sò crussi 'd lor ant l'àlcol o an d'àutre sostanse, o pes, trové ant la mòrt midema "la solussion" ai sò problema! Costa scapada, contut, a 'rzòlvrà pa ij problema. A podrà dé, fòrse, ant la seugn, n'arlass temporari, ma a venta sté dësvij, vijé, për arziste e përsiste con la fòrsa che Nosgnor a dà për ël mojen ëd la preghiera. "Sté dësvij", "vijé" an certe situassion a podrìa significhé në sfòrs terìbil: sangh, sudor e lerme... a l'é na lòta për resté ciàir ëd ment, për resté padron ëd nojàutri medésim, për dësfidé l'aversari ch'at vorìa abate, campé giù. A l'é mach con la preghiera, contut, ch'a l'é possibil realisé tut sossì. Gesù ambelessì an na dà l'esempi.

La solitùdin ëd Gesù, ambelessì, a fà pròpi 'ndé giù ij brass. Gesù a l'avrìa da manca 'd compagn ëd preghiera, d'òm ch'a jë stago dacant e ch'a-j mostro 'd solidarietà, d'òm ch'a pijo part a soa angossa e a la lòta ch'a l'ha 'ndrinta. Dij ver amis! Për bin tre vire Gesù va a serché ij sò dissépoj për aveje dacant an coj moment teribij. E lor, còs fan-ne? A deurmo! 

Ëd sicur a-i é 'n sens che Gesù a l'abia da fé daspërchiel quacòsa che gnun d'àutri a podrìa fé. Mach Gesù, an efet, a peul fé l'euvra dla redension dal pëccà - ant lolì gnun d'àutri a podrìo pijene part, gnanca an mìnima part. Le Scriture Sante an fan comprende ciàir ël prinsipi dël "Solus Christus", mach ël Crist. Ant n'àutr sens, contut, Gesù a l'ha "da manca" che ij sò dissépoj a jë stago dacant e l'acompagno a la cros, an portand magara soe cros përsonaj... La cros dël Crist a podrà portela, mach për un tòch dla stra, quajdun d'àutri, ma mach Gesù a peul compì, sensa la colaborasion d'àutri, l'euvra dla salvëssa.

PREGHIERA

Nosgnor Dé! It diso mersì për la determinassion ëd tò Fieul Gesù Crist a porté a compiment l'euvra 'd mia salvassion. A l'é costaje sangh, sudor e lerme, ëd patiment teribij. I veuj mostreje mè apressiament sèmper pì grand e porté mia cros con le fòrse ch'i podrai trové an comunion ëd preghiera con ti. Che gnente, gnanca mia strachëssa, as peussa butesse d'antrap për ambarasseme dal coltivé mia comunion con ti, ch'a l'é bin necessària! Amen.

Neuv sermon subalpin
Pàul Castlin-a